b'\n_START_ARTICLE_\nTonalit\n_START_PARAGRAPH_\nTonalit je magmatska kamnina (globo\xc4\x8dnina) s felzi\xc4\x8dno sestavo podobno granitu in faneritsko teksturo. Kamnina je obi\xc4\x8dajno svetlo sive do temno sive barve, odvisno od vsebnosti temnih mineralov. Tonalit je ob\xc4\x8dutno bolj bazi\xc4\x8den kot granit in ne vsebuje nobenih alkalnih glinencev. Vsebuje ve\xc4\x8d kot 20% kremena, plagioklaz (obi\xc4\x8dajno oligoklaz ali andezin), rogova\xc4\x8do, biotit in redko tudi avgit. Tekstura je srednje do grobozrnata.  Akcesorni minerali so ortit, apatit, cirkon, titanit in magnetit._NEWLINE_V starej\xc5\xa1i literaturi se namesto imena tonalit uporablja ime kremenov diorit. Po sedaj veljavni klasifikaciji IUSG je tonalit kamnina z ve\xc4\x8d kot 20% kremena, kremenov diorit pa kamnina s 5-20% kremena.  _NEWLINE_Ime tonalit izvira iz imena njegove tipske lokacije pri gorskem prelazu Tonale (italijansko: Passo del Tonale, 1883 m) v masivu Adamello med Lombardijo in Ju\xc5\xbeno Tirolsko.  _NEWLINE_Trondhjemit je razli\xc4\x8dek tonalita s pomanjkanjem ortoklaza in majhno vsebnostjo biotita, ki je edini zastopnik mafi\xc4\x8dnih mineralov. Kamnina je dobila ime po Trondheimu, tretjem najve\xc4\x8djem mestu na Norve\xc5\xa1kem.\n_START_SECTION_\nPohorski tonalit\n_START_PARAGRAPH_\nPohorski tonalit je na\xc5\xa1a najbolj raz\xc5\xa1irjena in znana magmatska kamnina, iz katere je zgrajen osrednji del Pohorja. V preteklosti so ga imenovali pohorski granit.  Podrobne raziskave so pokazale, da se sestava pohorskega tonalita nekoliko razlikuje od sestave klasi\xc4\x8dnega tonalita in da je zanj najustreznej\xc5\xa1e ime granodiorit. Geokronolo\xc5\xa1ke raziskave po metodi K-Ar so pokazale, da je kamnina nastala v obdobju miocena pred pribli\xc5\xbeno 16 milijoni let._NEWLINE_Pohorski granodiorit je sive barve z rahlim modrikastim odtenkom. Homogenost kamnine prekinjajo razli\xc4\x8dno \xc5\xa1iroke in razli\xc4\x8dno razporejene bele aplitske in pegmatitske \xc5\xbeile. Prevladujejo beli kristali Na-Ca glinencev (plagioklazi), ki jih je od 50 do 60%. Sledijo rahlo sivkasti kremen (20 do 30%), nekaj zrn biotita (10 do 15%), K-glinenec (ortoklaz, 5 do 10%) ter rogova\xc4\x8da (1%). Poleg glavnih mineralov se v sledovih pojavljajo \xc5\xa1e apatit, cirkon, pirit, titanit in epidot. Zrna so velika do nekaj milimetrov, povpre\xc4\x8dno pa so manj\xc5\xa1a. Struktura kamnine je srednjezrnata, hipidiomorfna. Tekstura je usmerjena in jo v glavnem povzro\xc4\x8dajo vzporedno usmerjeni kristali biotita in delno kremena. Usmerjena tekstura  kamnine vpliva na njeno obdelavo, predvsem na izdelavo sekanih izdelkov._NEWLINE_Tonalit se od granita razlikuje po tem, da granit vsebuje ve\xc4\x8d alkalnih glinencev in manj plagioklaza, kar pomeni ve\xc4\x8d K-glinenca (ortoklaza), Na-glinenca (albita) in manj Ca-glinenca (anortita)._NEWLINE_Za zunanjo podobo kamnine so najpomembnej\xc5\xa1e aplitske (drobnozrnate) in pegmatitske (grobozrnate) \xc5\xbeile, ki so sestavljene v glavnem iz glinencev in kremena. Poleg glinencev in kremena se ponekod pojavljajo \xc5\xa1e sljude, pirit, granat in drugi minerali. Stik med \xc5\xbeilo in kamnino je povsod jasen in praviloma litificiran, zato ne vpliva na trdnost kamnine.'